**Simon Kolstad Claussen** (født 21. juni 1991) er en norsk rifleskytter tilknyttet Norges Skytterforbund og Det frivillige Skyttervesen. 
Han er født og oppvokst på Bjørkelangen og Setskog i Aurskog-Høland, men har siden 2015 bodd i Ullensaker.
Han representerer Kisen Miniatyrskytterlag i Norges Skytterforbund og Høland/Bjørkelangen Skytterlag i Det frivillige Skyttervesen. 

Hans store satsingsområdet er på de olympiske disiplinene i ISSF 10m luftrifle og 50m helmatch. Han har også toppresultater internasjonalt på 300m liggende, 300m helmatch, 300m standardrifle og 50m liggende, i tillegg til nasjonale toppresultater i baneskyting, miniatyrskyting og feltskyting. 

I 2019-sesongen skjøt han 350 av 350 poeng i konkurranse både i DFS baneskyting og DFS miniatyrskyting. Han vant åtte EM-medaljer, seks av dem gull, under Europamesterskapet i Italia.

Karriere
--------

Claussen startet med skyting i Det frivillige Skyttervesen i Setskog skytterlag for første gang i 2001. Han gikk over til Høland/Bjørkelangen skytterlag i 2006 grunnet større fasiliteter og treningsmiljø. 
Han startet å konkurrere i Norges Skytterforbunds grener høsten 2007, da han startet på skytterlinja ved NTG Kongsvinger. 
Siden den gang har han alltid hatt et stort mål om å ta medalje for Norge i de olympiske sommerleker. 
Han har blant annet utsatt studiene i journalistikk over flere år, for å ha mulighet til å satse profesjonelt på de olympiske øvelsene. 

Claussen var aldri inne på landslaget som ungdom eller junior. Det store gjennombruddet kom i den første sesongen som senior i 2012. 
Da tok han individuell NM-bronse på 15 meter miniatyr og 50 meter liggende, hvor han på sistnevnte øvelse slo flere av de aktuelle utøverne til Sommer-OL i London. 
Den påfølgende vinteren vant han sitt aller første NM-gull som senior, og ble for første gang tatt ut på landslaget. 
Han har fra 2013 og til i dag representert Norge i enten verdenscup eller mesterskap hvert år, med unntak av 2020-sesongen som ble avlyst grunnet koronaviruspandemien. 

Hans første store seier internasjonalt kom i Zagreb, Kroatia, 2015 under Europacupfinalen på 300 meter. Her vant han øvelsen standardrifle. 
Han har også vunnet Europacupfinalen på 300 meter helmatch i 2017 og på ny i standardrifle i 2018. 
I 2019 var han i tre av fire finaler i verdenscupen på 50 meter helmatch. Han fikk sin beste plassering i Rio de Janeiro, 
hvor han kom på 4.-plass og sikret Norge kvoteplass til Sommer-OL 2020 i Tokyo.

Claussen avsluttet 2019-sesongen med å bli den store EM-kongen i Italia. Her tok han totalt åtte av Norges 12 medaljer i mesterskapet. 
Han ble Europamester i seks øvelser: 300 meter 60 skudd liggende, 300 meter helmatch, 300 meter helmatch lag, 300 meter standardrifle lag, 50 meter helmatch lag og 50 meter liggende mix-team. 
I tillegg ble det bronse på 300 meter standardrifle og 300 meter mix-team.

Claussen var norsk flaggbærer under Europalekene i Minsk i 2019.

Claussen står per 01.01.2021 oppført med tre verdensrekorder i lagskyting og tre individuelle norgesrekorder.

Internasjonale medaljer
-----------------------

| Mesterskap | Plassering | Øvelse | Sted |
| --- | --- | --- | --- |
| VM 2022 | Gull | 300 meter liggende | Kairo |
| VM 2022 | Gull | 50 meter match - lag | Kairo |
| VM 2022 | Gull | 50 meter match mixed team | Kairo |
| VM 2022 | Sølv | 300 meter standardrifle | Kairo |
| VM 2014 | Bronse | 300 m helmatch - lag | Granada |
| Europacupfinale 2015 | Gull | 300 m standardrifle | Zagreb |
| Europacupfinale 2017 | Gull | 300 m helmatch | Tolemezzo |
| Europacupfinale 2018 | Gull | 300 m standardrifle | Zagreb |
| Europacupfinale 2019 | Sølv | 300 m standardrifle | Chäteauroux |
| Europacupfinale 2019 | Sølv | 300 m helmatch | Chäteauroux |
| EM 2019 | Gull | 300 m liggende | Tolemezzo |
| EM 2019 | Gull | 300 m helmatch | Tolemezzo |
| EM 2019 | Gull | 300 m helmatch - lag | Tolemezzo |
| EM 2019 | Gull | 300 m standardrifle - lag | Tolemezzo |
| EM 2019 | Gull | 50m helmatch - lag | Bologna |
| EM 2019 | Gull | 50 m liggende mix-team | Bologna |
| EM 2015 | Sølv | 300 m helmatch - lag | Maribor |
| EM 2017 | Sølv | 50m helmatch - lag | Baku |
| EM 2019 | Bronse | 300 m standardrifle | Tolemezzo |
| EM 2019 | Bronse | 300 m mix-team | Tolemezzo |

NM-gull
-------

| Plassering | Øvelse | År |
| --- | --- | --- |
| Gull | 15 m miniatyr | 2013, 2015, 2020, 2021, 2023 |
| Gull | 50 m match | 2019, 2021 |
| Gull | 50 m 60 skudd liggende | 2014, 2019, 2021 |
| Gull | 300 m match | 2016, 2017, 2018, 2019, 2021, 2022 |
| Gull | 300 m 60 skudd liggende | 2013, 2016, 2019, 2020, 2021, 2022 |
| Gull | 300 m standardgevær | 2015 |

Se også
-------

* Liste over norgesmestere i rifleskyting

Referanser
----------

1. ↑   www.teamnor.no[Hentet fra Wikidata]
2. ↑   snl.no[Hentet fra Wikidata]
3. 1 2  Nettavisen (26.09.2019): Skyting: Claussen ble EM-kongen, nytt gull torsdag
4. ↑  skyting.no: Simon Kolstad Claussen sikret norsk kvoteplass
5. ↑  skyting.no: EM-konge i tidenes norske EM
6. ↑  Aftenposten: Eventyrlig dag for Norge - satte tre verdensrekorder i EM
7. ↑  ISSF: World Records Arkivert 30. november 2020 hos Wayback Machine.
8. ↑  skyting.no: Norgesrekorder rifle pr. 31.12.2020

Eksterne lenker
---------------

* (en) Simon Kolstad Claussen – ISSF Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |